Document ID: 31998L0066

Id-Direttiva tal-Kummissjoni 98/66/KE
ta' l-4 ta' Settembru 1998
li temenda d-Direttiva 95/31/KE li tistabbilixxi kriterji speċifiċi ta' purità fir-rigward ta' sustanzi li jagħtu l-ħlewwa għal użu f'oġġetti ta' l-ikel
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/107/KEE tal-21 ta' Diċembru 1988 dwar l-approssimazzjoni tal-liġijiet ta' l-Istati Membri li jirrigwardaw l-addittivi ma' l-ikel awtorizzati għall-użu fl-oġġetti ta' l-ikel maħsuba għall-konsum mill-bniedem [1], kif emendata bid-Direttiva tal-Parlament Ewropew u tal-Kunsill 94/34/KE [2], u b'mod partikolari l-Artikolu 3(3)(a) tagħha,
Wara li kkonsultat lill-Kumitat Xjentifiku dwar l-Ikel,
Billi d-Direttiva tal-Parlament Ewropew u tal-Kunsill 94/35/KE tat-30 ta' Ġunju 1994 dwar sustanzi li jagħtu ħlewwa sabiex jintużaw f'oġġetti ta' l-ikel [3], kif emendata bid-Direttiva 96/83/KE [4], telenka dawk is-sustanzi li jistgħu jiġu użati bħala ħlewwiet f'oġġetti ta' l-ikel;
Billi d-Direttiva tal-Kummissjoni 95/31/KE tal-5 ta' Lulju 1995 li tistabbilixxi kriterji speċifiċi ta' purità fir-rigward ta' sustanzi li jagħtu l-ħlewwa għal użu f'oġġetti ta' l-ikel [5] tistabbilixxi l-kriterji ta' purità għas-sustanzi li jagħtu ħlewwa msemmija fid-Direttiva 94/35/KE;
Billi huwa meħtieġ, fid-dawl tal-progress tekniku, li l-kriterji ta' purità stabbiliti fid-Direttiva 95/31/KE jiġu emendati għal isomalt (E 953); billi huwa għalhekk meħtieġ li dik id-Direttiva tiġi addattata;
Billi huwa meħtieġ li jingħata kas ta' l-ispeċifikazzjonijiet u tekniki analitiċi għal sustanzi li jagħtu ħlewwa kif stabbilit fil-Codex Alimentarius mill-Kumitat Konġunt ta' Esperti ta' l-FAO/WHO dwar Addittivi ta' l-Ikel (JECFA);
Billi l-addittivi ta' l-ikel, imħejjija b'metodi ta' produzzjoni jew materjali tal-bidu li jkunu differenti b'mod sinifikanti minn dawk inklużi fl-evalwazzjoni mill-Kumitat Permanenti ta' l-Ikel, jew differenti minn dawk imsemmija f'din id-Direttiva, għandhom ikunu sottomessi għal evalwazzjoni mill-Kumitat Xjentifiku dwar l-Ikel bil-għan ta' evalwazzjoni sħiħa u b'enfasi fuq il-kriterji tal-purità;
Billi l-miżuri li għalihom hemm provdut f'din id-Direttiva huma bi qbil ma' l-opinjoni tal-Kumitat Permanenti dwar Oġġetti ta' l-Ikel,
ADOTTAT DIN ID-DIRETTIVA:
L-Artikolu 1
Fl-Anness tad-Direttiva 95/31/KE, it-test li għandu x'jaqsam ma' E 953 - isomalt huwa mibdul bit-test fl-Anness ta' din id-Direttiva.
L-Artikolu 2
L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa sabiex dawn ikunu konformi ma' din id-Direttiva qabel l-1 ta' Lulju 1999. Għandhom jinfurmaw minnufih lill-Kummissjoni dwar dan.
Meta Stati Membri jadottaw dawn il-miżuri, dawn għandhom ikollhom referenza għal din id-Direttiva jew għandhom ikunu akkumpanjati b'referenza bħal din fil-waqt tal-pubblikazzjoni uffiċjali tagħhom. Il-proċedura għal referenza bħal din għandha tiġi adottata mill-Istati Membri.
L-Artikolu 3
Din id-Direttiva għandha tidħol fis-seħħ fl-20 jum wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri.
Magħmula fi Brussel, fl-4 ta' Settembru 1998.

Labels: 0
17